ดีเดย์7-21ก.ค.นี้! BRRGIFเปิดจองIPO เคาะราคาขาย 9.90-10.40 บ.
ดีเดย์ 7-21 ก.ค.นี้! BRRGIF เปิดจองซื้อ IPO จำนวน 350 ล้านหน่วย เคาะราคาเสนอขายช่วง 9.90-10.40 บาท ก่อนสรุปราคาสุดท้าย 24 ก.ค.60
28 มิ.ย. 2560

นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ในฐานะที่ปรึกษาทางการเงิน กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ หรือ BRRGIF เปิดเผยว่า บริษัทได้กำหนดวันเปิดขายหน่วยลงทุนที่ออกใหม่ต่อประชาชนทั่วไปครั้งแรก (IPO) จำนวน 350 ล้านหน่วย
โดยหลังจากได้กำหนดช่วงราคาเสนอขายหน่วยลงทุน IPO ระหว่าง 9.90 – 10.40 บาท โดยราคาเสนอขายสุดท้ายจะกำหนดโดยวิธีการสำรวจความต้องการซื้อหลักทรัพย์จากนักลงทุนสถาบัน (Book Building)
สำหรับหน่วยลงทุน IPO ของ BRRGIF จะแบ่งขายเป็น 4 ส่วนหลักๆ คือ การเสนอขายหน่วยลงทุนสำหรับผู้ถือหุ้นสามัญเดิม ของบริษัท น้ำตาลบุรีรัมย์ จำกัด (มหาชน) หรือ BRR จำนวน 45.5 ล้านหน่วย หรือไม่เกิน 13% ของหน่วยลงทุน ซึ่งจะเปิดขายในวันที่ 7 และ 11-14 กรกฎาคม 2560 รวมระยะเวลา 5 วันทำการ
สำหรับผู้ที่มีสิทธิได้รับจัดสรรหน่วยลงทุนในกลุ่มนี้จะต้องเป็นผู้ถือหุ้นสามัญเดิมของ BRR ที่บริษัทได้กำหนดรายชื่อผู้ถือหุ้นที่ได้รับสิทธิจองซื้อ ณ วันที่ 20 มิถุนายน 2560 (Record date) โดยมีวันปิดสมุดทะเบียนเพื่อรวบรวมรายชื่อผู้ถือหุ้น 21 มิถุนายน 2560
ทั้งนี้บริษัท น้ำตาลบุรีรัมย์ จำกัด (มหาชน) ได้ขึ้นเครื่องหมายไม่ได้รับสิทธิในการจองซื้อหน่วยลงทุน (XB) ไปเมื่อวันที่ 16 มิถุนายน 2560 และกำหนดสัดส่วนการจองซื้อหน่วยลงทุน 17.8484 หุ้นสามัญของ BRR ต่อ 1 หน่วยลงทุนของ BRRGIF โดยสามารถแจ้งความจำนงไปจองซื้อยังโบรกเกอร์ที่ผู้ถือหุ้นเปิดบัญชีอยู่ หรือ แจ้งความจำนงจองซื้อผ่านบริษัทหลักทรัพย์เมย์แบงก์กิมเอ็งได้
นอกจากนี้ สำหรับหน่วยลงทุน BRRGIF จำนวน 115.5 ล้านหน่วย จะนำเสนอขายแก่นักลงทุนทั่วไป ในวันที่ 17-21 กรกฎาคม 2560 รวมระยะเวลา 5 วัน ส่วนที่เหลือจะนำเสนอขายแก่ผู้จองซื้อพิเศษและ BRR โดยเป็นการสำรวจความต้องการซื้อหลักทรัพย์จากนักลงทุนสถาบัน (Book Building) ในวันที่ 19-21 กรกฎาคม 2560 คาดว่าจะประกาศราคาสุดท้ายได้ภายในวันที่ 24 กรกฎาคม 2560
ทั้งนี้ ผู้จองซื้อทั่วไปและผู้ถือหุ้นของ BRR ที่มีสิทธิจองซื้อ จะต้องชำระเงินที่ราคาสูงสุดของช่วงราคาเสนอขายเบื้องต้นที่ 10.40 บาทต่อหน่วย โดยหากราคาเสนอขายสุดท้ายต่ำกว่าราคาจองซื้อดังกล่าวหรือผู้จองซื้อได้รับการจัดสรรหน่วยลงทุนไม่ครบตามจำนวนที่จองซื้อ ผู้จัดการการจัดจำหน่ายและรับประกันการจำหน่ายจะดำเนินการคืนเงินส่วนต่างค่าจองซื้อดังกล่าวให้แก่ผู้จองซื้อต่อไป
 
ด้าน นายอนันต์ ตั้งตรงเวชกิจ ประธานกรรมการบริหาร บริษัท น้ำตาลบุรีรัมย์ จำกัด (มหาชน) หรือ BRR  เปิดเผยว่า กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ เป็นกองทุนที่น่าสนใจอย่างมาก จากการเข้าไปลงทุนในสิทธิรายได้สุทธิของโรงไฟฟ้าชีวมวล 2 แห่งคือ บริษัท บุรีรัมย์พลังงาน จำกัด (BEC) และ บริษัทบุรีรัมย์เพาเวอร์ จำกัด (BPC) กำลังการผลิตรวม 19.8 เมกะวัตต์
โดยเป็นโรงไฟฟ้าชีวมวลประเภทพลังงานความร้อนร่วม ใช้กากอ้อยเป็นเชื้อเพลิงหลักซึ่งเป็นวัตถุดิบที่เหลือใชจากการผลิตน้ำตาลจึงมีต้นทุนค่าเชื้อเพลิงต่ำ และประหยัดในด้านการขนส่งเชื้อเพลิง เป็นโรงไฟฟ้าสีเขียวที่เป็นมิตรต่อสิ่งแวดล้อม  นับเป็นทางเลือกการลงทุนระยะยาวที่น่าสนใจ
อย่างไรก็ตาม บริษัทเตรียมแถลงข่าวเซ็นสัญญาแต่งตั้งผู้จัดจำหน่ายและรับประกันการจัดจำหน่ายหน่วยลงทุน BRRGIF ในสัปดาห์หน้า เพื่อเปิดให้นักลงทุนได้จองซื้อตามกำหนดการ และจะมีการจัดงานนำเสนอข้อมูล ซึ่งเปิดโอกาสให้นักลงทุนทั่วไปได้เข้ามารับฟังข้อมูล และซักถามรายละเอียด ที่ห้อง 601-602 อาคารตลาดหลักทรัพย์แห่งประเทศไทย ในวันที่ 4 กรกฎาคม ตั้งแต่เวลา 14.00 น. เป็นต้นไป ก่อนที่จะไปโรดโชว์ให้กับนักลงทุนที่บุรีรัมย์ในวันที่ 6 กรกฎาคมต่อไป